**AZ OSZTATLAN TANÁRKÉPZÉS**

**ÖSSZEFÜGGŐ EGYÉNI GYAKORLATÁNAK**

**KONCEPCIÓJA**

1. A gyakorlat célja és feladata

Az egyéni összefüggő szakmai gyakorlat célja, hogy segítse a hallgató szakmai fejlődését. A tanárjelöltek a gyakorlat során megtapasztalják a pedagógusszerepek összetettségét, sokféleségét, gyakorolják és fejlesztik mindazokat a kompetenciáikat, amelyek révén sikeres pedagógussá válhatnak.

A gyakorlat alapvető feladata, hogy a jelöltek szaktárgyaik tanítása és a tanórán kívüli egyéb tevékenységeik során pedagógusi munkájukhoz reflektív módon viszonyuljanak: készüljenek fel a tanulók megismerésére, a tanulócsoportok sajátosságainak megértésén alapuló, tényekre alapozott folyamattervezésre; gyakorolják, hogy eredményeiket folyamatosan építsék be munkájukba, osszák meg kollégáikkal. Cél annak elősegítése, hogy a jelöltek tapasztalják meg az iskolai szervezet életében való tudatos, aktív részvétel, az egymástól tanulás csoportos, az innováció közösségi formáinak az előnyeit; továbbá, hogy megtanuljanak felelősséget vállalni saját munkájukért, szakmai fejlődésükért.

A gyakorlati felkészítés sorában kiemelkedő jelentőségű, hogy a tanárjelölt ebben a gyakorlati formában komplexen kipróbálhatja, gyakorolhatja, fejlesztheti mindazokat a kompetenciákat, amelyek fontosak számára a pedagógussá váláshoz.

2. A gyakorlat időkerete és szerepe

Az összefüggő egyéni szakmai gyakorlat a képzés utolsó két félévében, lehetőleg egyazon köznevelési intézményben, megbízott mentortanár folyamatos irányítása, támogatása mellett végzett szakmai gyakorlat. Időtartama félévente 15 hét.

Az 1. táblázat bemutatja az összefüggő egyéni gyakorlat tevékenységrendszerét. Az egyes tevékenységek közül az első félévben nagyobb hangsúlyt kap a megismerés, a megfigyelés, a tapasztalatszerzés, a konzultáció, a hospitálás a tevékenységek teljes spektrumának százalékában. A második félévben - az első félév során szerzett tapasztalatokra építve – a hallgató egyre önállóbban végzi pedagógusi munkáját, és a teljes tevékenység százalékában nagyobb részt van jelen az önálló tanítás.

1. táblázat: Az összefüggő egyéni gyakorlat tevékenységrendszere a köznevelési intézményben

|  |  |
| --- | --- |
| TEVÉKENYSÉGEK | AJÁNLOTT MEGOSZLÁSA HETI ÓRASZÁMBAN |
| **1. Megismerés**Az iskola, mint szervezet működésének, valamint a diákok és a mentor munkájának megismerése | 2 |
| **2. Az egyéni fejlődési út azonosítása.**Az eddig végzett tevékenységek azonosítása, az egyéni tervek megfogalmazása, egyéni fejlődési terv készítése | 0,5 |
| **3. Tanítási tevékenység tervezése, megvalósítása, a tanulás támogatása és értékelése.** Szaktárgyak tanítása és felkészülés az órákra, konzultáció a mentorral, szaktárgyi hospitálás tanároknál, más tanárjelölteknél. Nem szaktárgyi hospitálás tanároknál, más tanárjelölteknél. Tanórán kívüli szaktárgyi oktatási tevékenységek | 18Ebből heti 8 óra a szaktárgyi tanítás. |
| **4. Tanórán kívüli tevékenységek**Osztályfőnök-helyettesi tevékenységek. A tanulók szabadidős programjainak szervezésében való részvétel. Az ifjúságvédelem, drogprevenció, mentálhigiéné, iskolai agressziókezelés, konfliktuskezelés helyi gyakorlatának megismerése és segítése. Szakkörök, felzárkóztatás, tehetség-gondozás, projekt, témahét | 4 |
| **5. Együttműködés a szervezetben és azon túl** Együttműködés a családdal és a helyi közösségekkel. Bekapcsolódás szakmai munkaközösségek és az iskola szervezeti munkáiba. Támogató, segítő rendszerek, szakszolgálatok megismerése és szükséges esetén kapcsolattartás | 2 |
| Összesen | 26,5/hét |
|  | 15x26,5=400 |

A gyakorlat igazodik a köznevelési intézmény munkarendjéhez. A heti munkaidő 2/3-át kell az iskolai gyakorlatra fordítani, amelybe minden esetben beleértendő az otthoni felkészülés és az előkészítő, szervező és értékelő munka. A heti munkaidő fennmaradó 1/3-a az első félévben az egyéni gyakorlatot kísérő szemináriumokra és a szakdolgozat készítésére, a második félévben az összefüggő egyéni gyakorlatot kísérő szemináriumokra, valamint a portfólió és a szakdolgozat készítésére szolgál.

A gyakorlat főbb részeinek óraszáma a helyi sajátosságok és a hallgató fejlesztési igényei szerint fentiektől kisebb mértékben eltérhet. Ebben meghatározó a félévben oktatott tanórák mennyisége, mert minél kevesebb a tanítási óraszám, annál több egyéb tevékenységet kell végezni.

3. A hallgató tevékenysége

3.1. Általános alapelvek

* A gyakorlatot megelőzően a hallgató az egyéni összefüggő gyakorlatot kísérő szemináriumokon kívül lehetőség szerint minden tanulmányi kötelezettségének tegyen eleget (kivéve a szakdolgozat és portfólió elkészítése).
* A jelölt a gyakorlatot a mentor támogatása mellett, de már teljes szakmai felelősséggel végzi nem gyakorlóiskolai közegben, amelynek során az egyéni felelősségvállalás, a szakmai döntéshozás, az önállóan végzett tevekénységek jellemzik, ezzel előkészítve a munkavállalást, a gyakornoki státuszra való felkészülést.
* Az összefüggő egyéni gyakorlat a pedagógiai szerepek és tevékenységek komplex rendszerével ismerteti meg a hallgatót, amely hozzájárul saját pedagógusidentitása formálódásához.
* A gyakorlat során a hallgató eddigi fejlődésére építő, egyéni szakmai fejlesztési igényeihez igazodó tevékenységekben vesz részt, amelyhez szükséges a hallgató előzetes tudásának, fejlődési céljainak tisztázása (erre felhasználható a képzés során készítendő portfólió, és a szaktárgyi tanítási gyakorlatot értékelő minősítés).
* A gyakorlat lehetőséget teremt egy intézmény szakmai hitvallásának megértésére, annak operatív megvalósításának megismerésére.
* Az összefüggő egyéni gyakorlat során végzett tevékenységek a mentorral egyeztetettek, az iskola és a tanulócsoport fejlődési igényeire reagálók, a hallgató fejlődési terveihez, a tanulási eredményekhez igazodva tervezettek, fejlődési tervben rögzítettek.
* A gyakorlat két féléve egymásra épül, s így alkalmat teremt a pedagógiai tevékenység egymásra épülő tervezési folyamatának gyakorlására egy intézményen belül.
* A gyakorlat során elvárt, támogatott és biztosított a hallgató számára a diákok, tanulócsoportok megismerése vagy pedagógiai jelenségek megértése, a nevelési, tanulási-tanítási folyamat megalapozása céljából vizsgálatok végzése.
* A hallgató támogatásában, tanulásában fontos szerepet játszanak az egyre bővülő szakmai közösségek (esetleg tanuló társ, mentor, munka- és más szakmai közösségek).
* A tanulás fontos eleme marad a reflexió, ezért a tevékenységekhez továbbra is a reflexiót támogató beszélgetések kapcsolódnak a mentorral és az iskola tágabb szakmai környezetével.
* A gyakorlat lehetőséget biztosít a köznevelési intézmények innovációs folyamataiba való betekintésre, azok megismerésére.
* A gyakorlat során a jelölt folyamatosan gyűjti, dokumentálja tapasztalatait, építi a portfólióját.

3.2. A hallgató által végzett tevékenységek

* A gyakorlatot biztosító iskola helyének és szerepének megismerése a köznevelés rendszerében és a helyi közösség életében.
* Az intézmény pedagógiai programjának, helyi tantervének, az intézmény felépítésének, az intézményi munkakörök, a hallgató szakjának megfelelő szakmai munkaközösség munkájának megismerése.
* A hallgató szakmai kompetenciáinak elemzése, a fejlődés megtervezése.
* A hallgató mind szaktárgyi, mind nem szaktárgyi órán történő hospitálása. A szaktárgyi hospitálás célja elsősorban a mentor, illetve a konzulens munkájának adott szempontok alapján történő megfigyelése és utólagos közös elemzése, de kívánatos más szaktanárok óráinak látogatása által a hallgató módszertani eszköztárának bővítése is. A nem szaktárgyi hospitálás célja elsősorban a tanított tanulócsoportokkal kapcsolatos tapasztalatszerzés más oktatási helyzetekben.
* A saját szaktárgy(ak) tanítása során a különböző életkorú és fejlettségű tanulók nevelése-oktatása. Az iskolában töltött idejének legkevesebb 50, de legfeljebb 70 százalékában végezzen a szaktárgyaihoz kapcsolódó tevékenységet (ebbe az órára való készülés, eszközök előkészítése, dolgozatjavítás stb. is beleértendő). Összesen legfeljebb heti 8 órában tanítsa a két szaktárgyát (ezen belül az egyes szaktárgyak minimális heti óraszáma kettő, de nem kell egyenlő óraszámban tanítani a két tárgyat).
* A jelölteknek módja legyen különböző módszerek kipróbálására, tantárgyaihoz és az egyéniségéhez, a diákok sajátosságaihoz is igazodó tanítási eszköztárának kialakítására.
* Gyakorlati tapasztalat szerzése a tanulók megismerésében és személyiségük fejlesztésében.
* Kötelező feladat az osztályfőnöki munka megismerése. Törekedni kell arra, hogy a jelölt mind az osztályfőnöki, mind a szabadidős tevékenységek esetén minél szélesebb körben szerezzen tapasztalatokat, különösen azokon a területeken, ahol az adott iskola erősségekkel rendelkezik.
* A pedagógiai munkához szükséges etikai és magatartási szabályok megismerése.
* A gyakorlaton végzett tevékenységekről fél éves igazolólap vezetése (a jelölt által), melyet a mentor aláírásával igazol a gyakorlat lezárásakor.
* A tapasztalatok szakszerű dokumentálása.
* Kívánatos törekedni a szakterületek közti arányos elosztásra, és arra, hogy a hallgató tapasztalatot szerezzen különböző életkorú tanulócsoportok tanításában.

4. A mentortanár szerepe és feladata

A gyakorlatot mindvégig mentor segíti a köznevelési intézményben. A mentor hittantanári végzettséggel rendelkező pedagógus, aki legalább 5 éve a pályán dolgozik. Saját szakterületén kiváló tanár, lehetőleg osztályfőnöki gyakorlattal is rendelkezik, s a pályán eltöltött időszak hitelesen bizonyította szakmai fejlődését, fejlődőképességét. A mentorokat minden esetben az iskola vezetése egyetértésével lehet felkérni a feladatra, lehetőség szerint (amenyiben az iskolában van) a mentortanári szakvizsgával rendelkező kollégák közül.

4.1. Általános alapelvek

A hallgató szakmai támogatásáért a mentor felel, de a hallgató fejlődése érdekében az egész intézmény nyitott és támogató környezetet biztosít.

Amennyiben a mentor csak az egyik szak tanára, akkor a jelölt munkáját a másik szakból az adott iskola tanárai közül egy további konzulens tanár segíti.

A két féléves gyakorlat során érvényesíteni kell a fokozatos szakmai önállósodás elvét, ami azt jelenti, hogy a mentor a gyakorlat első fázisában közösen kialakított fejlődési tervvel, óralátogatással, reflektív elemzéssel és a tanítás tervezésének, értékelésének és a gyakorlati problémák megoldásának segítésével folyamatos segítséget nyújt. A bevezető fázis része a jelölt által végzett hospitálás is igény szerinti mennyiségben.

4.2. A mentor által végzett tevékenységek

* Egyezteti a hallgatóval a gyakorlat formai kereteit, tartalmát.
* Segíti a hallgatót az iskolai élet egészének megismerésében, támogatja a gyakorlati tudnivalók megszerzésében, valamint a kapcsolatok felvételében és az iskola életébe történő bekapcsolódásban. Támogatja és segíti a hallgatót abban, hogy kapcsolatot tudjon kialakítani az iskola társadalmi és szakmai környezetével.
* Segíti a hallgatót a tanulócsoportokkal folytatott munka sajátosságainak, a tanulók tanulással kapcsolatos jellemzőinek megismerésében, bemutatja csoportjait a korábbi tapasztalatai alapján.
* Támogatja a hallgatót egyéni fejlődési terve és egyéb dokumentumai elkészítésében.
* A hallgató rendelkezésére bocsájtja a tanított tantárgy helyi tantervét, az éves tanmenetet és a szaktárgy tanításához kapcsolódó tankönyveket és egyéb taneszközöket.
* A hospitálás keretén belül lehetőséget biztosít tanórai munkájának megfigyelésére és azok utólagos közös elemzésére.
* A hallgató számára biztosítja az általa vezetett tanórán belül órarészletek megtervezését és megvalósítását.
* Támogatja a hallgatót a tanórák tervezésében, szervezésében, az órákra történő felkészülésben, segíti az osztályfőnöki, valamint a szabadidős tevékenységek terén a széles körű tapasztalatszerzésben.
* A hallgató által végzett önálló tevékenységek során megfigyeléseket végez, e megfigyelések alapján konstruktív visszajelzéseket ad a hallgató számára.
* Az egyes tevékenységeket követően reflektív megbeszéléseket folytat a hallgatóval, ennek során bátorítja, ösztönzi és támogatja a hallgatót a saját munkájával kapcsolatos kritikai reflexióra, innovatív eszközök és módszerek alkalmazására, a tanulásközpontú oktatás érvényesítésére, valamint formatív értékelést alkalmazva segíti a hallgató fejlődését.
* Több hallgató közös gyakorlata esetén ösztönzi a hallgatók közti együttműködést, tudásmegosztást.
* A hallgató gyakorlata során tapasztalt súlyos problémák esetén e problémákat jelzi intézménye vezetője számára, valamint a főiskolai képzőhely oktatója felé.
* Mindkét félév végén írásban, továbbá egyetlen összegző (ötfokozatú) gyakorlati jeggyel értékeli a hallgató tevékenységét a tanári kompetenciák mentén, figyelembe véve a fejlődési tervben megfogalmazott célok megvalósulását valamint a képzési kimeneti követelmények szempontjait. A gyakorlat lezárásakor az igazolólapon aláírásával igazolja a hallgató gyakorlaton végzett tevékenységeit.
* Együttműködik a főiskola szakmódszertanos és pedagógia-pszichológia szakos oktatóival, a gyakorlattal kapcsolatos kérdésekben, feladatokban, szükség esetén szakmai segítségért, támogatásért fordul hozzájuk.

A gyakorlat folyamán a jelölt igényeihez és rátermettségéhez igazodóan a mentor – egyre ritkuló gyakoriságú támogatással – fokozatosan az önálló munkavégzést segíti.

A minősítést segítheti a jelölt által tartott bemutató foglalkozás és (amennyiben erre lehetőség van) az ehhez kapcsolható, két félév alatt egyszeri személyes konzultáció is (a mentor, a jelölt és a főiskola részéről a szakmódszertan, valamint a pedagógia és a pszichológia szakterületek minimálisan egy képviselője részvételével).

5. A gyakorlat megszervezése

A hallgató a főiskolával egyeztetve a gyakorlatot megelőző félév szorgalmi időszakának végéig kiválasztja azt az iskolát, ahol gyakorlatát teljesíteni kívánja. A kiválasztott iskola igazgatójával aláíratja az ún. befogadó nyilatkozatot, amellyel az iskola vállalja a hallgató fogadását. A főiskolai jóváhagyást követően elkezdi a gyakorlatát.

A gyakorlat alatt folyamatosan vezeti a rendelkezésre álló teljesítésigazoló dokumentációt.

Legkésőbb a gyakorlat végén bemutató foglalkozást tart, amelyen lehetőség szerint részt vesz mentora, konzulens tanára, az iskola vezetője és a főiskola kijelölt képviselője. A bemutató foglalkozás időpontjáról előzetesen értesíti a főiskolát legkésőbb 10 munkanappal a bemutató óra előtt.

Gyakorlata végén a szükséges dokumentumok leadásával zárja kurzusát.